Drie kleuters verdwyn spoorloosVan links: Othandwayo Zenzile, Linandle Zenile en Nande Nombewu (Foto’s: Verskaf) ŉ Soekgeselskap is Dinsdagaand laat inderhaas van stapel gestuur ná drie kleuters in Motherwell in die Oos-Kaap verdwyn het. Othandwayo Zenzile (3), Linandle Zenzile (3) en Nande Nombewu (3) is gister as vermis aangemeld nadat hulle omstreeks 12:15 in ŉ oop stuk veld naby die huis gespeel het. Nadat die kleuters omstreeks 15:00 nie meer gewaar is nie, het hulle ouers na hulle in die omgewing begin soek. Volgens kol. Priscilla Naidu, woordvoerder van die polisie, het die ouers die polisie omstreeks 22:00 ontbied toe die kleuters teen daardie tyd steeds nie gevind was nie. Die polisie asook vrywilligers het gevolglik na die drie kinders in nabygeleë bosse begin soek. Dié soektog is vanoggend omstreeks 03:15 gestaak en weer met sonsopkoms hervat, verduidelik Naidu. Othandwayo het ten tyde van sy verdwying ŉ grys kortbroek en ’n swart gestreepte T-hemp aangehad. Linandle het ŉ rooi kortbroek met ’n blou‑en‑wit T-hemp gedra en Nande ’n rooi sweetpak en ’n blou T-hemp. Naidu het ’n beroep op die gemeenskap gedoen om die polisie te help met enige inligting om die drie kleuters op te spoor. Inligting kan by kapt. Shaun Harmse by 082 442 1232 of die naaste polisiestasie aangemeld word. Die polisie se eenheid vir gesinsgeweld, kinderbeskerming en seksuele misdrywe ondersoek tans die kleuters se verdwyning.